આ બાબતે એક ડૉકટરે ફરિયાદ કરતાં મિડ-ડે LOCALને જણાવ્યું હતું કે ‘અહીં મેટ્રો નીચે ૧૫થી વધુ સિલિન્ડર રાખી મૂક્યાં છે અને ગૅસ બાળી ચા તેમ જ ફાસ્ટ ફૂડ બનાવતાં જો કોઈ સિલિન્ડર ક્યારેક ફાટશે તો અહીં મોટી હોનારત સરજાવાની શક્યતા ઘણી વધી જાય છે. આ બાબતે કેટલીયે વાર સુધરાઈનું ધ્યાન દોરવા છતાં પણ હજી સુધી આ બાબતે કોઈ જ પગલાં ભર્યાં નથી. લેખિતમાં ફરિયાદ કરી તથા રૂબરૂ પણ કેટલીયે વાર ફરિયાદ કરી હોવા છતાં હજી પણ સુધરાઈનું આ બાબત પ્રત્યે કોઈ જ પૉઝિટિવ રિઝલ્ટ અમને સાંપડ્યું નથી. સુધરાઈને ફરિયાદ કરીને થાકી ગયા. સુધરાઈ આવતી કાલે તમારો પ્રૉબ્લેમ સૉલ્વ કરી આપીશું એવા માત્ર જૂઠા વાયદાઓ જ આપ્યા કરે છે. આ બાબતે સૂતેલી સુધરાઈ ક્યારે જાગશે અને આ સમસ્યાનો કોઈ યોગ્ય ઉકેલ લાવશે? આ પ્રૉબ્લેમ કોઈ દુર્ઘટના ઘટે એ પહેલાં સૉલ્વ થઈ જાય તો સારું. અગર કોઈ દુર્ઘટના બનશે તો જવાબદારી કોની? આમ રોડની વચ્ચે સ્ટૉલ ખોલી બેસી જવાથી અહીંથી પસાર થનારા તમામ લોકોને હાલાકી સહન કરવી પડે છે. રોડ પણ પ્રમાણમાં નાનો બની જાય છે. આ બાબતે સુધરાઈએ કોઈ સખત પગલાં ભરી અહીં દુકાન માંડી બેઠેલા લોકોનો વહેલી તકે નિકાલ કરવો જોઈએ જેથી અકસ્માતને ટાળી શકાય.’